La plataforma Tanquem Cofrents , en la qual participa Ecologistes en Acció, va celebrar el 5 de maig la marxa anual a la central nuclear de Cofrents (La Vall d’Aiora-Cofrents, València). Enguany es van celebrar dues marxes que van confluir a les portes de la central: Una a peu des de Jalance, en la qual van participar un centenar de persones, i una altra amb bici des de Requena, que van completar una desena de ciclistes. Amb esta acció, des de la plataforma hem volgut reivindicar el tancament de Cofrents com a molt tard en 2021, quan caduca l’actual permís de funcionament.

En la marxa a peu a Cofrents (La Vall d’Aiora-Cofrents, València), a més a més de diverses pancartes amb lemes antinuclears i a favor de les energies renovables, els manifestants van portar una gran cinta de tela roja de 40 metres de llarg. Amb ella es va nugar l’accés a la nuclear com a símbol de la clausura immediata de la central que reclama la plataforma Tanquem Cofrents, entitat que agrupa als principals grups ecologistes del País Valencià i a diferents entitats sindicals, socials i polítiques.

Amb esta tela també es volia representar la línia roja que marca la societat a la prolongació irresponsable de l’activitat de Cofrents (fins a 2035) i altres reactors. Esta prolongació, pactada d’esquena a la ciutadania per les empreses nuclears i el Govern central, va contra la voluntat majoritària i contradiu el programa electoral del PSOE. Implica que les centrals nuclears espanyoles arriben als 47 anys d’antiguitat de mitjana, una edat que molt poques centrals han aconseguit en el món. I sempre que ho han aconseguit ha sigut amb multitud d’avaries i problemes.

En el manifest que es va llegir al final de la marxa, la plataforma va exigir el tancament immediat de Cofrents i es va criticar a Iberdrola, empresa titular de la central, i al Govern central per posar els obscens beneficis econòmics d’esta empresa per damunt de la salut i la seguretat de la ciutadania. També es va reivindicar el dret a viure tranquils i sense la preocupació de patir un Txernòbil o un Fukushima a casa nostra. A més a més, es va denunciar la injustícia que suposa deixar els residus radioactius als nostres descendents com a herència enverinada.

Finalment, la marxa de la plataforma Tanquem Cofrents va concloure amb una crida a la mobilització de la ciutadania i de les organitzacions polítiques i socials per a aconseguir la fi de l’energia nuclear i la transició accelerada a un sistema energètic descentralitzat, democràtic i basat en les energies renovables.